***** ΚΑΝΟΝΙΣΜΟΣ (ΕΟΚ) αριθ. 1555/88 ΤΟΥ ΣΥΜΒΟΥΛΙΟΥ της 31ης Μαΐου 1988 για τέταρτη τροποποίηση του κανονισμού (ΕΟΚ) αριθ. 3094/86 για τη θέσπιση ορισμένων τεχνικών μέτρων διατήρησης των αλιευτικών πόρων ΤΟ ΣΥΜΒΟΥΛΙΟ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ, Έχοντας υπόψη: τη συνθήκη για την ίδρυση της Ευρωπαϊκής Οικονομικής Κοινότητας, τον κανονισμό (ΕΟΚ) αριθ. 170/83 του Συμβουλίου της 25ης Ιανουαρίου 1983 για τη θέσπιση κοινοτικού καθεστώτος διατήρησης και διαχείρισης των αλιευτικών πόρων (1), όπως τροποποιήθηκε από την πράξη προσχώρησης της Ισπανίας και της Πορτογαλίας, και ιδίως το άρθρο 11, την πρόταση της Επιτροπής, Εκτιμώντας: ότι το άρθρο 2 του κανονισμού (ΕΟΚ) αριθ. 170/83 προβλέπει ότι τα μέτρα διατήρησης που είναι απαραίτητα για την υλοποίηση των στόχων που αναφέρονται στο άρθρο 1 του εν λόγω κανονισμού πρέπει να εκπονηθούν σε συνάρτηση με τις διαθέσιμες επιστημονικές γνώμες· ότι ο κανονισμός (ΕΟΚ) αριθ. 3094/86 (2), όπως τροποποιήθηκε τελευταία από τον κανονισμό (ΕΟΚ) αριθ. 3953/87 (3), καθορίζει τους γενικούς κανόνες σχετικά με την αλίευση και την εκφόρτωση των βιολογικών πόρων που βρίσκονται στα ύδατα της Κοινότητας· ότι οι τροποποιήσεις στους κανόνες που διέπουν την αλιεία στο Skagerrak και το Kattegat, οι οποίες έχουν συμφωνηθεί μεταξύ των αντιπροσωπειών της Κοινότητας και εκείνων της Νορβηγίας και της Σουηδίας, θα πρέπει να τεθούν σε εφαρμογή· ότι θα πρέπει, κατά συνέπεια, να επιταχυνθεί η έναρξη της ισχύος της αύξησης του ελάχιστου μεγέθους ματιών για την αλιεία γαρίδων (Pandalus borealis) στο Skagerrak και το Kattegat και να αυξηθεί το ελάχιστο μέγεθος ματιών για τις καραβίδες (Nephrops norvegicus) στο Skagerrak και το Kattegat· ότι τα σαυρίδια που έχουν μήκος που καλύπτει τις ελάχιστες διαστάσεις είναι υπερβολικά μεγάλα για να χρησιμοποιούνται ως ζωντανό δόλωμα και ότι, ως εκ τούτου, θα πρέπει να παρασχεθεί η δυνατότητα κατοχής επί του σκάφους ιχθύων μικρότερου μεγέθους προκειμένου να χρησιμοποιηθούν ως ζωντανό δόλωμα· ότι είναι απαραίτητο να διευκρινισθούν οι διατάξεις που αφορούν τη μη εφαρμογή του κανονισμού (ΕΟΚ) αριθ. 3094/86 στις αλιευτικές δραστηριότητες που πραγματοποιούνται κατά την τεχνητή ανασύσταση των αποθεμάτων ή τη μεταφορά ιχθύων, καρκινοειδών ή μαλακίων, έτσι ώστε οι λοιπές διατάξεις του κανονισμού να εφαρμόζονται μόνο για τους ιχθύς, τα καρκινοειδή και τα μαλάκια που εκπληρούν το σκοπό αυτό και διατίθενται προς πώληση για ανθρώπινη κατανάλωση, ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ: Άρθρο 1 Ο κανονισμός (ΕΟΚ) αριθ. 3094/86 τροποποιείται ως εξής: 1. Στο άρθρο 5 παράγραφος 3 δεύτερο εδάφιο, προστίθεται το ακόλουθο κείμενο: «γ) σαυρίδια (Trachurus spp.) που προορίζονται να χρησιμοποιηθούν ως ζωντανό δόλωμα.» 2. Στο άρθρο 12, το δεύτερο εδάφιο αντικαθίσταται από το ακόλουθο κείμενο: «Οι ιχθύες, τα καρκινοειδή και τα μαλάκια που αλιεύονται για τους σκοπούς που ορίζονται στο πρώτο εδάφιο, δεν μπορούν να πωλούνται για ανθρώπινη κατανάλωση παρά μόνον εφόσον τηρούνται οι λοιπές διατάξεις του παρόντος κανονισμού.» 3. Τα στοιχεία του παραρτήματος Ι που αφορούν τις γεωγραφικές ζώνες: - Skagerakk και Kattegat για τις γαρίδες (Pandalus borealis) (επιτρεπόμενα είδη - στόχοι), και - Skagerrak και Kattegat για τις καραβίδες (Nephrops norvegicus) (επιτρεπόμενα είδη - στόχοι), αντικαθίστανται από τα στοιχεία που αναφέρονται στο παράρτημα του παρόντος κανονισμού. Άρθρο 2 Ο παρών κανονισμός αρχίζει να ισχύει την τρίτη ημέρα μετά τη δημοσίευσή του στην Επίσημη Εφημερίδα των Ευρωπαϊκών Κοινοτήτων. Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος. Βρυξέλλες, 31 Μαΐου 1988.

[Source: multi_eurlex | Tokens: 3124]